Til kommunestyrerepresentanter i Froland Bøylefoss 7. juni 2024

#  Kommuneplan med eller uten Bøylestad Energipark

Driftsstyret på Bøylestad og Bøylefoss (velforeningen) har engasjert seg i planene om industriutbygging på et stort skogområde på Bøylestad. Bakgrunnen er at de aller fleste innbyggerne på Bøylestad og Bøylefoss er imot denne utbyggingen, jf. Driftsstyrets spørreundersøkelse 2021, hvor over 80 % var imot. Torsdag 13. juni må kommunestyret fatte vedtak om dette LNF-området skal inn i kommunens arealplan som et næringsområde eller ei.

Dere skal nå stemme over om Bøylestad Energipark skal være med i Froland kommunes arealplan eller ikke. Dette har kommunestyret **ikke** stemt over tidligere fordi mange politikere ønsket mer fakta før de stemte, og de håpet at Kommunal- og distriktsdepartementet (KDD) kunne gi dem svar ved å behandle ankesaken. KDD kan derimot ikke behandle ankesaken før kommuneplanen er vedtatt, jf. brev av 29. mai 2024 (se vedlegg).

Mange av dere kommunestyrerepresentanter var også med i forrige periode, og kan mye om denne saken. Vi tillater oss likevel å repetere argumenter MOT utbygging:

* Ett av argumentene for å lokalisere kraftkrevende industri på Bøylestad, var å unngå store linjer ned til Arendal. Men NVE har nå gitt Glitre Nett konsesjontil å bygge **linjer fra Bøylestad til Morrow i Arendal**. På den måten blir krafta fra kraftknytepunktet på Bøylestad utnyttet til kraftkrevende industri i Arendal, og argumentet om at industrien må ligge tett opp til kraftknutepunktet med «stikkontakt i veggen», faller derfor bort.
* Velger kommunestyret i Froland å ikke gå for utbygging på Bøylestad, vil kommunen likevel få nytte av kraftknutepunktet. Innbyggere i Froland kan få arbeid på Morrow, Froland får **skatteinntekter** og kanskje vil også Morrow-arbeidere bosette i Froland.
* **Distriksindeksen** 2023 til Regjerninga viser at **Froland skårer 73,3** poeng, Arendal 66,6 poeng, Åmli 43,9, Vegårshei 54,0 og Kristiansand 79,6 poeng. Det betyr at Froland er en kommune i vekst med gode levevilkår. (kilde:<https://www.regjeringen.no/contentassets/242dd531f69c4b0696352303e2ae6e91/distriktsindeksen-2023_korrigert.pdf>)
* **Veien til Bøylestad** egner seg ikke til tungtrafikk. Bøylestad Energipark og Arendals Fossekompani uttalte på møte med Driftsstyret i mai 2022 at de ville koste vei til industriområdet. De har aldri nevnt det igjen, men har i stedet bedt Froland kommune om dispensasjon til å bruke eksisterende vei for inntil 250 arbeidere på Bøylestad (mai 2022). Froland kommune har erfaring med Fossekompaniets lovnader om vei fra før av. I starten av Gullknapp-arbeidet lovte de vei fra Gullknapp til Arendal. På Driftsstyrets møte med Arendal Fossekompani 26. mai 2022 spurte vi Fossekompaniets utsendte om hvorfor Gullknapp flyplass ikke har fått ny vei. Svaret var at Froland kommune var for fattige. Ifølge Fossekompaniet skal Froland, Arendal og Arendals Fossekompani betale hver sin tredel av Gullknappveien. **Froland kommune kan dermed, med å si ja til utbygging på Bøylestad, få utgifter til vei til det planlagte industriområdet**. Merk at Agder fylke har gjort kommunen oppmerksom på at fylket IKKE har økonomi til å dekke ny vei til Bøylestad. Merk også at Næringsdepartementet særlig var opptatt av kostnader til vei på befaringen på Bøylestad i september 2023. Dette departementet har hatt store kostnader på «Batteriveien» mellom Heftingsdalen og Eydehavn. Næringsdepartementet har til nå IKKE villet betale hele batteriveien. Og veien er dermed ikke fullført.
* Det planlagte industriområdet drenerer mot **Nidelva**. Sprengningsarbeid og masse- forflytning vil i anleggsfasen utgjøre en stor risiko for vannkvaliteten og dyrelivet i elva.
* Kraftkrevende industri trenger **kjølevann**. Varmt vann kan dermed renne ut i Nidelva og skape ubalanse for alt liv i elva.
* Nidelva er drikkevannskilde for store deler av Frolands befolkning. **Froland kommune må sikre vannkilden** sin med hensynsoner og rensing. Dette kan fort bli veldig kostbart. I tillegg må kommunen sørge for kommunalt vann og avløp på Bøylestad. Froland kommune mangler også reservevannkilde.
* Å Energi avdekka i 2022 **sulfidholdig fjell** i sitt 17 dekar store område hvor de skal bygge ny transformasjonsstasjon på Bøylestad. Denne trafostasjonen grenser til det planlagte industriområdet. De sulfidholdige massene må lagres i et tett «basseng» for å få tillatelse til å bygge. Mye tyder på at dette ikke er det eneste stedet på Bøylestad hvor det er sulfidholdig berggrunn. I kontakt med luft og vann vil slikt fjell forvitre og avgi bl.a. tungmetall som ikke er gunstig verken for drikkevannet eller for livet i Nidelva generelt.
* **Natur er den viktigste ressursen for å dempe klimautfordringer** som storm, flom og CO2-utslipp.
* **Bøylestadskogen** som vil bli berørt tilhører et **stort sammenhengende skogsområde** mellom Nidelva og E18, Libru og Nes Verk/Ubergsmoen. Området består av lite berørt natur, skog med høy bonitet, stort artsmangfold, varmekjær skog og er et viktig reproduksjonsområde for storvilt. Grunneiere i hele området (Tvedestrand, Arendal og Froland) har hegna om denne skogen, og mange ser derfor på et industriområde på Bøylestad som en punktering av området.
* **FN’s klimapanel** hvor Norge og ca 195 nasjoner er med, signerte en historisk naturavtale i 2022. Avtalen har som mål å stanse og reversere tap av natur innen 2030. Avtalen markerer et veiskille i global og lokal naturpolitikk.
* NRK har i vinter hatt flere reportasjer og artikler som viser at i **Norge forbruker vi natur i stor skala**. De påviser at det har skjedd 44 000 naturinngrep i Norge på bare fem år. Det skjer en bit for bit nedbygging av naturen som tilsvarer arealet til to fotballbaner pr. dag. Froland kommune bør være framtidsretta og bevare natur.

(Kilde: [NRK avslører: 44.000 inngrep i norsk natur på fem år – Dokumentar](https://www.nrk.no/dokumentar/xl/nrk-avslorer_-44.000-inngrep-i-norsk-natur-pa-fem-ar-1.16573560))

* **Kartlegginga av naturen** på industriområdet ble gjort av **Asplan Viak høsten 2021**. I kartleggingen pekes det på at det trengs en grundigere kartlegging hvor man bl.a. får med seg fuglehekking på våren og planter gjennom hele sesongen. Det er kun gjort en kartlegging av naturtyper. Denne sommeren kartlegges insekter i et område som grenser til industriområdet. Denne kartleggingen utføres ikke av Asplan Viak. Analysen av materialet fra mai viser at det allerede her er 7 rødlista arter. En av artene, «Stor Råteved- blomsterflue», er kun registrert ved tre andre lokaliteter i Norge. Insekter er kun en liten del av det som ikke er registrert. Bøndenes påstand om at det store naturområdet dette planlagte industriområdet henger sammen med, er svært artsrikt, ser ut til å stemme. Her har Froland kommune et ansvar for artsmangfold.
* NRK kom for to dager siden med et nytt eksempel på hvordan store naturtap skjer i norske kommuner, denne gang i forbindelse med en næringspark i Fredrikstad. Rett før publisering av saken snakket NRK med flere mindre partier i Fredrikstad som har snudd og planlegger å stemme nei. De forteller om en oppvåkning etter all oppmerksomheten rundt natur denne vinteren. (Kilde: [Bindinger, hogst og politikere som ikke ante hva de stemte på: Historien om inngrepet på Viken Park – Dokumentar (nrk.no)](https://www.nrk.no/dokumentar/xl/bindinger_-hogst-og-politikere-som-ikke-ante-hva-de-stemte-pa_-historien-om-inngrepet-pa-viken-park-1.16882702) )

 **Hilsen Driftsstyret på Bøylestad og Bøylefoss**

 - Odd Egil Tjøstheim, Ragnar Bøylestad, Solveig Fjærbu Bygdås og Kirsten Henningsen